La XX edició de la Setmana Cultural de les Persones Majors visibilitza este col·lectiu social a Sagunt
16 de maig 2025

Com cada any, l'àrea del Major de la Regidoria de Serveis Socials ha organitzat la Setmana Cultural de les Persones Majors a Sagunt, una celebració que enguany complix la seua vintena edició. La programació s'estendrà des de dilluns que ve 19 de maig fins al divendres 23 del mateix mes i inclou una extensa i variada llista d'activitats entre les quals destaquen tallers, excursions, concursos, actuacions musicals i el tradicional homenatge a les persones centenàries.

L'Ajuntament de Sagunt organitza esta setmana cultural amb l'objectiu de visibilitzar este col·lectiu social i donar-li el protagonisme que mereix escoltant les seues propostes d'oci i temps lliure, així com amb el propòsit de generar espais de trobada entre les persones majors perquè se senten valorades a escala social i comunitària.

La regidora de Serveis Socials, Nuria Carbó, explica que esta celebració és un “homenatge a les ganes, a l'alegria, a la força i a la saviesa de tots els nostres majors”. A més, afig que és una manera de fer-los saber “que formen part del nostre dia a dia”.

Esta vintena edició s'inaugurarà el **dilluns 19 de maig** a les 18 hores a la Casa Municipal de Cultura del Port de Sagunt amb la projecció de _L'àvia i el foraster_, una pel·lícula del director valencià Sergi Miralles que ha sigut rodada principalment a Algar del Palància. Després del visionament del llargmetratge, el públic assistent podrà intercanviar impressions amb les actrius Neus Agulló i Empar Ferrer. A este acte, que compta amb la col·laboració de l'associació cultural Nautilus, assistiran l'alcalde de Sagunt, Darío Moreno, i la regidora de Serveis Socials, Nuria Carbó. L'entrada serà lliure fins a completar l'aforament de la sala.

![](/media/5nvpzlha/cartell_c.jpg?width=317&height=448&mode=max)

L'àrea del Major també ha programat una marxa que eixirà del trinquet de Sagunt i acabarà a l'ermita de Sant Cristòfol per **al dimarts 20** a les 9.30 hores, per a la qual és necessària invitació. Durant la vesprada d'eixe mateix dia, a partir de les 18 hores, el Centre Cultural Mario Monreal acollirà l'exhibició del XV Certamen de Rondalles Ciutat de Sagunt. A continuació, tindrà lloc la inauguració de l'exposició _La mirada del mayor_ amb la publicació i mostra de les obres guanyadores dels concursos de fotografia i de microrelats.

La jornada del **dimecres 21** començarà a les 11 hores amb tallers i activitats intergeneracionals en la residència pública de persones majors del Port de Sagunt, junt a l'alumnat de 3r de Primària del col·legi FEC María Inmaculada. A les 13 hores, al saló de plens del Consistori, serà l'homenatge a les persones centenàries d'enguany, així com l’entrega dels premis dels concursos de fotografia i relats. La programació prosseguirà eixa mateixa vesprada a les 18 hores amb una activitat de ball intergeneracional entre les persones majors del municipi i els grups de participació del Casal Jove del Port de Sagunt.

La visita cultural al Planetari de Castelló està programada per al **dijous 22**. Els autobusos eixiran a les 9.30 hores des de la parada del Centre d'Especialitats del Port de Sagunt, així com des de la parada de l'antiga Telefónica a Sagunt. A les 14.30 hores tindrà lloc un dinar al restaurant El Sarao i un ball posterior. La participació en totes dos activitats té un preu de 22 euros per persona.

El mateix dia a les 19 hores, al Teatre de Begoña se celebrarà l'actuació _Música y calidad de vida_, organitzada per la Càtedra l'Alcora d'Investigació Musical i Qualitat de Vida de la Universitat Jaume I (UJI) i conduïda per la directora, Ana Mercedes Vernia, que lidera diversos projectes entorn de la teràpia musical. Esta iniciativa va nàixer amb l'objectiu de millorar la qualitat de vida de les persones sota la hipòtesi que la pràctica musical activa incidix positivament en la gent major, prevenint les demències i retardant els processos degeneratius.

Finalment, el **divendres 23 de maig** a les 18 hores conclourà la Setmana Cultural de les Persones Majors amb un berenar als jardins del Centre Voramar (avinguda Mediterrani, 38), una activitat a càrrec de l'empresa Eurest que s'emmarca dins del programa ‘Menjar a Casa’. A partir de les 19 hores la vesprada estarà amenitzada amb música i posteriorment es donarà clausura a la setmana.

*   [](http://www.facebook.com/sharer.php?u=https://aytosagunto.es/va/actualitat/2025-05-16-la-xx-edició-de-la-setmana-cultural-de-les-persones-majors-visibilitza-este-col-lectiu-social-a-sagunt/ "Facebook")
*   [](http://twitter.com/share?url=https://aytosagunto.es/va/actualitat/2025-05-16-la-xx-edició-de-la-setmana-cultural-de-les-persones-majors-visibilitza-este-col-lectiu-social-a-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-05-16-la-xx-edició-de-la-setmana-cultural-de-les-persones-majors-visibilitza-este-col-lectiu-social-a-sagunt/ "Linked In")
*   [](mailto:?body=https://aytosagunto.es/va/actualitat/2025-05-16-la-xx-edició-de-la-setmana-cultural-de-les-persones-majors-visibilitza-este-col-lectiu-social-a-sagunt/)